Kenners sê dié kapsels, kleure gaan vanjaar gewild wees(Foto: Pixabay/Pexels) Sag, natuurlik en outentiek. Só beskryf Roeléne Mey, ŉ haarstileerder en kunsdirekteur by die Gary Rom-salon in Brooklyn, Pretoria, vanjaar se grootste kapseltendense. Maroela Media het vir Roeléne en Maretha Garnham, ŉ haarkapper verbonde aan Flow Hair Designs in Sandton, Johannesburg, geraadpleeg om uit te vind wat 2022 se grootste haargiere was en watter vanjaar die gewildste gaan wees. (Foto: Nicolle Kreisch/Pexels) Volgens Roeléne is die bekende balayage-haarkleurtegniek steeds ŉ gewilde keuse onder die meerderheid van Gary Rom-kliënte. (Foto: Verskaf) Balayage is ’n vryhandkleurtegniek waardeur ligstrepies op ŉ meer natuurlike manier aangewend word en beter inmekaarvloei. Roeléne verduidelik dat dié tegniek uiters veelsydige opsies bied omdat dit nie aan een spesifieke kleur haarkleur gekoppel is nie en vir drastiese sowel as meer natuurlike veranderings kan sorg – dit hang af van die kliënt se voorkeure. Kliënte wat dié tegniek kies se hare groei ook sagter en minder opsigtelik uit, daarom is dit nie net stylvol nie, maar ook sinvol vir hul sak. “Met hierdie tipe kleur kan vroue drie tot vier maande eerder as vier tot ses weke wag om hul hare weer te kleur,” verduidelik Roeléne. Maretha voorspel ook dat dié gewilde styl in 2023 groot sal bly en veral in die vorm van warmer en meer goue blonde strepies te sien sal wees. “Kliënte wat wel gaan kies om meer tradisionele blonde of ligte strepies te kry, gaan moontlik toenemend na ŉ wortelvlektegniek (root smudge) beweeg.” Dié balayage-tegniek behels die toepassing van ’n kleur naby die kliënt se wortels wat dan letterlik gesmeer word om ŉ sagter oorgang tussen die wortel en die verligte hare te skep. “Ons het ook in 2022 gesien dat baie van ons blonde kliënte volkopstrepies vir ŉ sagter blond verruil wat minder moeite gaan verg en byna ŉ tipe omgekeerde balayage dan het,” voeg sy by. (Foto: Engin Akyurt/Pexels) Koperskakerings maak veral die afgelope jaar opslae op sosiale media en dit lyk asof al wat ŉ beïnvloeder en model deel van dié haarneiging was, onder andere bekendes soos Kendall Jenner, Sydney Sweeney en Bella Hadid. Bustle berig dat video’s met die hutsmerk #copperhair meer as 135 miljoen trefslae op TikTok in 2022 gehad het en dit wil voorkom dat warmer lokke hier is om te bly. Volgens Maretha het selfs blonde kliënte na ŉ warmer blonde voorkoms en donkerkoppe na ryker, bruin skakerings geneig. “Koperkleurige hare het beslis vanjaar uitgestaan en al hoe meer kliënte begin om daarvoor te vra.” (Foto: Tim Mossholder/Pexels) “Weg is die dae van styf en gedefinieerde krulle en die tendens dat elke liewe haartjie perfek in sy plek moet wees. Ons het uiteindelik die punt bereik waar style meer eg word,” meen Roeléne. “Haarstyle het beweeg na meer los, natuurlike en vloeiende style wat ŉ meer onvolmaakte eindresultate bied.” Maretha beaam dit en sê dat snitte met langer kuiwe, oftewel curtain bangs, vanjaar baie gewild onder van haar kliënte was. “Mense wil nou selfs meer tekstuur in hul hare hê, daarom het ons baie meer lae in hare die afgelope jaar gesien. Die shaggy haarsnit was ook vir ŉ rukkie gewild.” Sy voorspel daarom dat korter snitte soos die “bixie” – ŉ kombinasie van die kort pixie-haarstyl en bob – asook treffende style waar hare stomp afgesny word, in 2023 groot gaan wees. (Foto: Element Digital/Pexels) “Alhoewel ŉ mens kan vasstel dat daar sekere tendense is wat definitief meer voorloop as ander, moet ek sê dat egtheid en persoonlike voorkeur ook baie gewilder geraak het,” vertel Roeléne. “Nie een van ons het dieselfde smaak, gesigvorm, haartekstuur of liggaamsbou nie. Daarom dink ek dit is fantasties as ŉ haarstyl of haarkleur aangepas kan word om die persoon wat dit gaan dra, te komplementeer.” Sy moedig vroue aan om hul haarstilis te raadpleeg voor hulle groot veranderings wil ondergaan of nie seker is of ŉ modieuse haarstyl by hulle sal pas nie. “Elke vrou is mooi en uniek en het nie noodwendig nodig om aan te pas by die wêreld deur een spesifieke neiging te volg nie. Daarom sal ek sê, moet nooit afwyk van wie jy is nie.” Die een tendens wat egter volgens Roeléne nooit uit die mode sal gaan nie, is ŉ gesonde kapsel. “Gesonde hare bly die mooiste hare en die toestand van jou hare bepaal die uitkoms van jou kleur of styl. Die regte tuissorg is van kardinale belang om seker te maak jou hare kry die voeding wat dit nodig het en om seker te maak jou kleur bly beskermd.” Bykomende bronne: Bustle